સામે નર્મદામૈયાનાં ખળખળ નીર વહ્યાં જાય છે. સહેજ ઊંચાઈ પર શિવમંદિર છે. પથરાળ તટ પર વિશાળ મંડપ ઊભો કરવાનું કાર્ય પૂર્ણતાના આરે છે. યાત્રાળુઓને લઈને આવતાં બસ-જીપ જેવાં વાહનોના પાર્કિંગથી લઈને ફેરિયાઓની બેઠક અને ભંડારાની સામગ્રીથી માંડીને શ્રોતાગણ માટે ખુરસીની વ્યવસ્થા સુધીની કામગીરીમાં આયોજનની દીઘદૃષ્ટિ જોવા મળી એનું શ્રેય ધીરજભાઈને જ જાય. એ માટે બહેને ભાઈનાં વખાણ કરીને ઉમેર્યુ, ‘હવે સ્ટૅચ્યુનું ઉદ્ઘાટન પતે એટલે મારાં ભાભીને લઈને અમેરિકા ફરી આવો. તમારી સાથે તેમણેય આ વરસોમાં વેકેશન માણ્યું નથી.’